Et mindre færdselsuheld på motorvej E45 nær Haverslev gav torsdag formiddag langsom trafik i det sydgående spor. Det oplyser vagtchef ved Nordjyllands Politi Poul Fastergaard. - En personbil kører i sydgående retning og kommer til at påkøre en anden bil med en trailer bagfra ved afkørsel 33 til Haverslev, siger Poul Fastergaard. Personen, der førte personbilen, er kommet lettere til skade og er blevet bragt på hospitalet for at blive tjekket. Den anden bilist er uskadt. Uheldet gav i løbet af formiddagen langsom kørsel og tæt trafik på motorvejen, men den ene vejbane blev holdt åben, og flere bilister benyttede frakørslen til at køre uden om trafikken. Poul Fastergaard oplyser, at der lå lidt stumper fra traileren og noget væske på kørebanen, men at der nu er ryddet op på uheldsstedet.

Referat:
En personbil påkørte torsdag formiddag en anden bil, hvilket gav langsom kørsel på E45 i sydgående retning.